**ΑΡΘΡΟ**

**ΤΙΤΛΟΣ**

( Πρέπει να υπάρχει πάντα και να είναι σύντομος, περιεκτικός, προσαρμοσμένος στο ύφος μας.)

**Πρόλογος**: αφόρμηση από ένα γεγονός της πραγματικότητας ή της επικαιρότητας

 δήλωση ή παρουσίαση του θέματος (1 παράγραφος)

*Χρήσιμες φράσεις:*

*Σημαντικά είναι τα βήματα προόδου που συντελούνται στην εποχή μας στον τομέα του/της…*

*Αποκαλυπτικά είναι τα στοιχεία που δημοσιεύτηκαν πρόσφατα στον τύπο σχετικά με ….*

*Τις τελευταίες μέρες το Διαδίκτυο κατακλύζεται από δημοσιεύματα σχετικά με…*

*Πρόσφατα στην πόλη μας/ το σχολείο μας διαδραματίστηκε/συνέβη ένα περιστατικό που…*

*Πρόσφατα το σχολείο μας διοργάνωσε μια ημερίδα με θέμα …*

**Κύριο θέμα**: Η ανάπτυξη του θέματος μπορεί να γίνει με 2 τρόπους:

α) Διατυπώνουμε αρχικά την κύρια θέση μας (άποψη, γνώμη) και στη συνέχεια τη στηρίζουμε με επιχειρήματα.

β) Παρουσιάζουμε πρώτα τα επιχειρήματα και καταλήγουμε στο τέλος στην κύρια θέση μας

(2-3 παράγραφοι τουλάχιστον)

*Χρήσιμες φράσεις****:***

*Πρώτα πρώτα…*

*Ένας ακόμη λόγος/αίτιο/συνέπεια/αποτέλεσμα/παράγοντας που ….είναι…*

*Κατά τη γνώμη μου/ κατά την άποψή μου…*

*Αξίζει επίσης να αναφερθεί… Όμως/αντίθετα/παρόλ’ αυτά…*

**Επίλογος:** Γράφουμε ένα γενικό συμπέρασμα, μια ευχή ή μια πρόβλεψη για το μέλλον.

(1 παράγραφος)

*Χρήσιμες φράσεις****:***

*Συμπερασματικά… / Εν κατακλείδι…Είναι επομένως φανερό από τα παραπάνω ότι…*

*Μπορούμε λοιπόν κλείνοντας να συμπεράνουμε ότι… Καλό θα ήταν λοιπόν να …*

Στο τέλος του άρθρου, κάτω δεξιά γράφουμε το **όνομά** μας.

Προσοχή! Το **ύφος** ενός άρθρου εξαρτάται από το μέσο στο οποίο θα δημοσιευθεί και το κοινό στο οποίο απευθύνεται. Συνήθως έχει ύφος τυπικό και επίσημο. Αν πρόκειται να δημοσιευθεί στη σχολική εφημερίδα ή στην ιστοσελίδα του σχολείου και απευθύνεται στους συμμαθητές σας, μπορεί να έχει ύφος πιο οικείο, ακόμη και χιουμοριστικά στοιχεία ανάλογα με το θέμα.

ΠΑΡΑΔΕΙΓΜΑ ΑΡΘΡΟΥ

Να γράψετε ένα άρθρο 300 περίπου λέξεων για τη σχολική εφημερίδα στο οποίο θα παρουσιάζετε την άποψή σας για το φαινόμενο της παιδικής εργασίας.

ΠΑΙΔΙΑ ΧΩΡΙΣ ΜΕΛΛΟΝ

 Αίσθηση έχουν προκαλέσει τα στοιχεία που δημοσιεύθηκαν τις τελευταίες μέρες στον τύπο και το Διαδίκτυο σχετικά με την παιδική εργασία παγκοσμίως. Παιδιά οκτώ, δέκα, δώδεκα ετών αναγκάζονται να δουλεύουν κάτω από σκληρές και απάνθρωπες συνθήκες σε εργοστάσια και ορυχεία για ένα κομμάτι ψωμί. Το φαινόμενο αυτό αφορά κυρίως τις φτωχές και υπανάπτυκτες χώρες, όπου έχει πάρει μεγάλες διαστάσεις.

 Πρόκειται, κατά τη γνώμη μου, για ένα απαράδεκτο κοινωνικό φαινόμενο που οφείλεται σε ποικίλες κοινωνικές και οικονομικές αιτίες και έχει πολύ σοβαρές αρνητικές συνέπειες στη ζωή των παιδιών αυτών.

 Ο πρώτος λόγος που αναγκάζει τα παιδιά αυτά να εργαστούν είναι η φτώχεια. Καθώς οι γονείς τους δεν μπορούν να τα συντηρήσουν, εργάζονται για να επιβιώσουν. Άλλα είναι ορφανά και πέφτουν θύματα σκληρών ανθρώπων που τα εκμεταλλεύονται. Ένας ακόμη παράγοντας που συμβάλλει στην ανάπτυξη του φαινομένου είναι ότι σε κάποια κράτη δεν υπάρχουν νόμοι που να απαγορεύουν την παιδική εργασία, ενώ σε άλλα κράτη, παρότι υπάρχουν, οι νόμοι αυτοί δεν εφαρμόζονται και η κοινωνία αδιαφορεί.

 Αξίζει, όμως, κυρίως να τονιστεί ότι τα παιδιά που βγαίνουν τόσο νωρίς στη βιοπάλη δεν μεγαλώνουν σωστά. Γνωρίζουν σε μια ευαίσθητη ηλικία τη σκληρότητα, την εγκατάλειψη και την εκμετάλλευση. Ζουν μέσα στον φόβο, δουλεύουν κάτω από απάνθρωπες συνθήκες και αμείβονται ελάχιστα με δραματικές συνέπειες για τη σωματική και την ψυχική τους υγεία. Το πιο σημαντικό όμως είναι ότι τα παιδιά αυτά δεν έχουν τη δυνατότητα να μορφωθούν και έτσι μεγαλώνοντας θα εξακολουθήσουν να ζουν μέσα στη φτώχεια και τις στερήσεις και μπορεί να οδηγηθούν ακόμη και σε παράνομες δραστηριότητες για να επιβιώσουν. Έτσι, το μέλλον τους διαγράφεται σκοτεινό.

 Είναι, επομένως, φανερό από τα παραπάνω ότι το φαινόμενο της παιδικής εργασίας και εκμετάλλευσης δεν πρέπει να έχει θέση σε έναν σύγχρονο πολιτισμένο κόσμο. Αν θέλουμε να λεγόμαστε αληθινοί άνθρωποι, πρέπει να δείξουμε την αγάπη μας σε όλα τα παιδιά και να τα προστατέψουμε. Αυτό αποτελεί χρέος και καθήκον όλων μας.

*Μαρία Παππά, Β΄τάξη*